Document ID: 32010R0334

KOMISJONI MÄÄRUS (EL) nr 334/2010,
22. aprill 2010,
millega muudetakse määrust (EÜ) nr 721/2008 seoses söödalisandi koostisega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
ning arvestades järgmist:
(1)
Komisjoni määruse (EÜ) nr 721/2008 (2) kohaselt on kuni 15. augustini 2018 lubatud lõhede ja forellide söödalisandina kasutada punase karotenoidi rikka bakteri Paracoccus carotinifaciens abil saadud valmistist. Kõnealune söödalisand kuulub kategooriasse „organoleptilised lisandid” ja funktsionaalrühma a „värvained” alarühma ii „ained, mis loomadele söötmise korral annavad loomse päritoluga toidule värvuse”.
(2)
Komisjonile esitati taotlus lubamistingimuste muutmise kohta seoses söödalisandi koostisega. Taotlusele olid lisatud asjakohased täiendavad andmed. Komisjon edastas taotluse Euroopa Toiduohutusametile (edaspidi „toiduohutusamet”).
(3)
Toiduohutusamet jõudis 2010. aasta jaanuaris esitatud arvamuses seisukohale, et taotletud muudatused ei mõjuta toote ohutust ega tõhusust (3).
(4)
Kõnealuse muudetud koostisega valmistise hindamine näitab, et määruse (EÜ) nr 1831/2003 artiklis 5 sätestatud tingimused kasutamise lubamiseks on täidetud.
(5)
Seepärast tuleks määrust (EÜ) nr 721/2008 vastavalt muuta.
(6)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 721/2008 lisa kolmanda veeru „Koostis, keemiline valem, kirjeldus, analüüsimeetod”
kirjed:
„-
10-15 g/kg adonirubiini
-
3-5 g/kg kantaksantiini”
asendatakse kirjetega:
„-
7-15 g/kg adonirubiini
-
1-5 g/kg kantaksantiini”.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. aprill 2010

Labels: 0
17
20
6